Victorie a Laurei Codruţa Kovesi împotriva Consiliului Superior al Magistraturii. Curtea de Apel obligă CSM să-i acorde fostei șefe a DNA gradul profesional maxim.

Decizia poate fi atacată de CSM cu recurs. Dacă magistrații vor utiliza această cale de atac, dosarul va ajunge la Înalta Curte, care va tranșa definitiv această dispută.

Kovesi ceruse să-i fie acordat acest grad maxim, fără examen, în virtutea faptului că a condus vreme de 10 ani Parchetul General şi DNA. CSM s-a opus, însă judecătorii i-au dat dreptate fostei şefe DNA.

În noiembrie 2018, Consiliul Superior al Magistraturii a refuzat cererea Laurei Codruţa Kovesi de înaintare în grad.

Membrii CSM au invocat o lege conform căreia magistraţii pot înainta în grad doar prin concurs.

În momentul de faţă, fosta şefă a DNA are gradul de procuror la Parchetul de pe Lângă Tribunal şi îşi dorea să avanseze la gradul specific Parchetului General, acolo unde a fost delegată de Augustin Lazăr în iulie 2018, după ce a fost revocată de la conducerea DNA.

În lipsa gradului profesional necesar pentru Parchetul General, Kovesi poate fi mutată la o unitate de Parchet inferioară.